謫居三適三首 午窗坐睡
作者：蘇軾
朝代：宋

paragraphs: 蒲團蟠兩膝，竹几閣雙肘。
此間道路熟，徑到無何有。
身心兩不見，息息安且久。
睡蛇本亦無，何用鈎與手。
神凝疑夜禪，體適劇卯酒。
我生有定數，祿盡空餘壽。
枯楊不飛花，膏澤回衰朽。
謂我此爲覺，物至了不受。
謂我今方夢，此心初不垢。
非夢亦非覺，請問希夷叟。